**РЕПУБЛИКА СРБИЈА**

**ГРАД УЖИЦЕ**

**ГРАДСКА УПРАВА ЗА ФИНАНСИЈЕ**

**I Број: 400-37/23**

**Датум: 11.12.20223. године**

На основу Одлуке о начину и поступку учешћа грађана Ужица, у пословима Града (Сл. лист Града Ужица број 100/19) и члана 146. Статута града Ужица (Сл. лист Града Ужица број 4/19), и Закључка о спровођењу јавне расправе о нацрту Одлуке о буџету града Ужица за 2024. годину III број 06-94/23-2 од 24. 11. 2023. године, Градска управа за финансије града Ужица доноси:

**ИЗВЕШТАЈ О**

**СПРОВЕДЕНОМ КОНСУЛТАТИВНОМ ПРОЦЕСУ И ПРОЦЕСУ ЈАВНЕ РАСПРАВЕ О**

**НАЦРТУ ОДЛУКЕ О БУЏЕТУ ГРАДА УЖИЦА ЗА 2024. ГОДИНУ**

**ОПШТЕ НАПОМЕНЕ**

Буџет је један од најважнијих докумената које израђује и усваја локална самоуправа. Буџетом се утврђују приоритети за финансирање, дефинишу пројекти од значаја за развој нашег града и реализује финансирање законских надлежности. Имајући у виду важност одлуке о начину трошења јавних средстава, приликом израде нацрта буџета за 2024. годину спроведен је широк консултативни процес ради прикупљања мишљења, ставова и предлога грађана, представника месних заједница, удружења, младих, осетљивих група и свих корисника буџета, како би већ и сам нацрт буџета боље осликавао вољу грађана и других субјеката наше заједнице. Консултативни процес је спроведен пре отварања јавне расправе о нацрту документа, током 2023. године. Сви заинтересовани грађани и субјекти имали су могућност да у процесу јавне расправе (24.11.-10.12. 2023. године), као и отвореног састанка у оквиру јавне расправе (07.12. 2023. године) додатно утичу на предлог нацрта буџета, у циљу доношења што квалитетније одлуке.

У циљу потпуне транспарентности процеса и приказа начина и резултата укључивања јавности при изради нацрта, односно предлога Одлуке о буџету, неопходно је сачинити извештај о спроведеном процесу јавне расправе, коме је претходио консултативни процес, а који садржи најбитније информације о спроведеним активностима и прикупљеним предлозима и мишљењима и њиховој имплементацију у сам предлог Одлуке о буџету. Управо овај Извештај представља сумарни преглед спроведених активности у процесу консултација и јавне расправе и један од материјала за процес одлучивања одборника Скупштине Града Ужица о предлогу Одлуке о буџету Града Ужица за 2024. годину.

**КОНСУЛТАЦИЈЕ ПРИ ИЗДРАДИ НАЦРТА БУЏЕТА**

**Консултације са директним и индиректним корисницима буџета**

У поступку припреме буџета, након достављеног Упутства за припрему буџета Града Ужица за 2024. годину са пројекцијама за 2025. и 2026. годину од стране Градске управе, а ускладу са Законом о буџетском систему и Упутства за припрему одлуке о буџету локалне власти за 2024. годину и пројекцијом за 2025. и 2026. годину од стране Министарства финансија, директни и индиректни буџетски корисници су доставили финансијске планове до 15. септембра 2023. године. Градска управа за финансије је разматрала достављене финансијске планове, а након спроведених анализа и додатних консултација са корисницима планирана су средства и укључена у сам Нацрт буџета.

**Консултације са представницима месних заједница**

Консултативни састанци са представницима месних заједница (градских и сеоских) на тему буџета за 2024. годину, партиципативног дела буџета, реализације Одлуке о већем укључивању грађана и Јавног позива за реализацију пројеката, као и организацију традиционалне манифестације „Михољски сусрети села” обављени су у марту, августу и септембру 2024. године.

Нацртом буџета су предвиђена већа средства, у односу на основни буџет за 2023. годину, за поправке и одржавање улица и путева, већи износ средстава за месне заједнице (о приоритетима одлучују Савети МЗ). У складу са реализацијом буџета у 2024. години, водиће се рачуна да се, имајући у виду захтеве и потребе, додатно увећају средства за ове намене. Наставиће се улагања у реконструкцију сеоских школа, пројекте уређења села, игралишта у селима. Предвиђене су позиције за наведена улагања, при чему треба имати у виду да ће реализација конкретних пројеката зависити од висине потребних средстава, степена спремности пројектне документације, решених имовинско-правних односа, алтернативних извора финансирања од стране Републике и међународних пројеката и сл. Планира се даље ширење мреже вртића и на сеоском подручју. Нацртом буџета је планиран наставак ширења водоводне мреже у руралном подручју.

**Консултације са представницима удружења**

Консултативни састанаци са представницима удружења особа са инвалидитетом на тему буџета, партиципативног дела буџета, Одлуке о већем укључивању грађана у буџетске процесе и Јавног позива за реализацију „малих” грађанскихпројеката одржани су током марта, маја и септембра 2023. године, где су учешће узела сва сва удружења (12): Удружење дистрофичара Златиборског округа; Удружење за помоћ ментално недовољно развијеним особама „Анђели”; Удружење параплегичара Златиборског округа; Ужичко удружење за помоћ особама са аутизмом; „МС” Удружење мултипле склерозе Златиборског округа; Међуопштинска организација Савеза слепих Србије Ужице; Градско удружење слепих и слабовидих Ужице; Удружење глувих и наглувих за Град Ужице, Општине Ариље, Косјерић, Нова Варош, Пожега, Прибој, Пријепоље, Сјеница и Чајетина; Удружење инвалида церебралне и дечије парализе Ужице; Савез цивилних инвалида рата Округа златиборског Ужице; Удружења жена са инвалидитетом оболелих од рака дојке „Јефимија” Ужице; Савез инвалида рада Србије – Општинска организација Ужице. Везано за израду Нацрта буџета за 2024. годину, представници удружења особа са инвалидитетом су изнели предлоге за повећање средстава за финансирање ових организација. Такође, истакнута је потреба даљег унапређења могућности и приступачности особа са инвалидитетом, посебно у делу јавних установа и објеката, као и даље унапређења материјално-техничких услова простора који користе удружења у свом раду.

Нацртом буџета је предвиђено увећање буџетске линије за финансирање удружења од 10%. Континуирано се предузимају активности у циљу побољшања могућности приступачности особа са инвалидитетом у јавним обектима, установама, превозу, услугама и сл. Постоји могућност даљег додатног финансирања удружења кроз пројекте из партиципативног дела буџета (два пројекта се реализују у 2023. години). Важан сегмент инфраструктурних пројеката у оквиру пројекта „Ужице - престоница културе Србије 2024” јесте омогућавање приступачности особа са инвалидитетом објектима који се граде и реконструишу, као и доступност и учешће свих удружења у реализацији предвиђених манифестација и програма.

**Консултације са младима**

Консултативни састанци са представницима младих одржану су током године на тему буџета и партиципативног дела буџета, тј. одлуке о већем укључивању грађана у буџетске процесе, као и реализације пројеката на предлог ученика у срдењим школама. Такође, током године су у више наврата одржани и консултативни састанци са представницима младих везано за пројекат „Ужице – престоница културе Србије 2024. године” и Стратегије развоја културе града Ужица 2024-2029. година.

У току 2023. године се реализују пројекти из партиципативног дела буџета, у оквиру средњих школа (Ужичка гимназија, Економска школа, Техичка школа, Техничка школа „Радоје Љубичић”, Медицинска школа и Уметничка школа), уз учешће и консултације ученика, што је планирано и нацртом буџета за 2024. годину (уз увећање овог дела буџета за 25%). Крајем 2022. године је обављено свеобухватно анкетирање више од 2.800 ученика средњих школа, а ставови, предлози и смернице младих из наведеног анкетирања су у доброј мери били основа за планирање нацрта буџета и за 2024. годину. Такође, предвиђена је посебна позиција у буџету за финансирање омладинских пројеката, путем јавног позива који ће бити објављен почетком 2024. године.

**Консултације у области социјалне политике**

Констултативни састанци са представницима организација из области социјалне политике одржани је у просторијама Градске куће у току септембра и октобра текуће године. Састанцима су присуствовали представници следећих организација: Црвени крст Ужице, Градски центар за услуге социјалне заштите, Центар за социјални рад. Изнети су планови за 2024. годину, као и очекивања о даљем увећању издвајања за мере социјалне политике и функционисање организација у овој области, у циљу што је могуће бољег задовољења потреба у овој области и подршке програмима и активностима.

Нацртом буџета је предвиђено увећање износа за 13,3% за активности које реализује Црвени крст (први буџет), а које се финансирају из градског буџета. Увећан је износ за 9,7% намењен помоћима социјално угроженом становништву (Центар за социјални рад), предвиђена су додатна средства за функционисање и спровођење програма и активности Градског центра за услуге социјалне заштите. Наставља се подршка из буџета намењена програмима за унапређење положаја Рома. Постоји могућност додатног финансирања пројеката осетљивих група у области социјалне политике, из партиципативног дела буџета (путем јавног позива).

**Консултације у области културе**

С обзиром да ће град Ужице у 2024. години у оквиру пројекта „Ужице-Престоница културе Србије 2024.“ реализивати више инфраструктурних пројеката и уметничких садржаја, током 2023. године су перманентно у више наврата одржани консултативни састанци са представницима шест установа културе чији је град Ужице оснивач, али и са представницима ванинституционалних заинтересованих страна - удружења из области културе, туризма, омладинске и социјалне политике, основних и средњих школа и представницима високообразованих институција са територије града Ужица.

Како је град Ужице приступио изради Стратегије развоја културе града Ужица 2024-2029. година, током овог процеса спроведене су консултативне активности у оквиру којих је кроз интервјуе и фокус групе учествовало 122 представника заинтересованих страна. У фокус групама учествовали су представници Градске управе Ужице, Градске општине Севојно, директори установа културе, запослени у установама културе, представници Регионалне развојне агенције „Златибор“, представници спорта, Туристичке организације Ужице, Туристичке организације регије Западне Србије, Академије струковних студија Западне Србије, Српске православне цркве, ЈП „Ужице развој“, особа са инвалидитетом, удружења пензионера, удружења грађана у култури, чланови Савета месних заједница насељених места, запослени у Заводу за заштиту споменика културе у Краљеву, ученици и професори Ужичке гимназије, ученици и професори Уметничке школе, власници и запослени у Арт биоскопу и професори и студенти Педагошког факултета у Ужицу. Интервјуи су вођени са представницима Канцеларије за младе и управницом Музејско – туристичког комплекса „Шарганска осмица“. У вези са активностима које обухватају културно наслеђе консултовани су директори Музеја науке и технике, Музеја Југославије и професор са Катедре за археологију Филозофског факултета у Београду.

У ту сврху реализовано је и анкетно истраживање грађана Ужица, анкетно истраживање запослених у установама културе, а све у циљу креирања најоптималнијег буџета за 2024. годину у области културе.

**ПРОЦЕС ЈАВНЕ РАСПРАВЕ О НАЦРТУ БУЏЕТА ЗА 2024. ГОДИНУ**

Након консултативног процеса и израде Нацрта, Градско веће је усвојило Закључак о спровођењу јавне расправе о Нацрту Одлуке о буџету Града Ужица за 2024. годину са Програмом јавне расправе. Упућен је Јавни позив грађанима, удружењима, организацијама цивилног друштва, привредницима, стручној јавности, представницима медија и другим заинтересованим актерима да узму учешће у јавној расправи и отвореном састанкку о Нацрту одлуке о буџету Града Ужица за 2024. годину (на сајту и фејсбук страници). На тај начин је отворен процес јавне расправе у периоду 24.11.-10.12.2023. године, са заказаним састанком у оквиру јавне расправе за 07. децембар 2023. године у Великој сале Градске куће у 13 часова. Са циљем већег учешћа грађана и других заинтересованих страна у доношењу одлука уз Јавни позив, Закључак и Програм јавне расправе, текст Нацрта одлуке о буџету града Ужица (са образложењем) и преглед Капиталних пројеката (инвестициони део буџета), постављени су на интернет страници града Ужица:

[https://uzice.rs/nacrtbudzeta2024/](https://uzice.rs/bespovratna-sredstva-za-razvoj-plastenicke-proizvodnje-na-teritoriji-grada-uzica/)

<https://uzice.rs/opsti-akti/>

Учесници у јавној расправи могли су своје предлоге, сугестије, примедбе, иницијативе и коментаре доставити Градској управи за финансије града Ужица на један од следећих начина: **1)** путем електронске поште, на e-mail адресу: [**ana.jovanovic@uzice.rs**](mailto:ana.jovanovic@uzice.rs)**; 2)** предајом предлога, сугестија и коментара на Инфо пулту (приземље Градске куће); **3)** поштом на адресу: Град Ужице, Градска управа за финансије, ул. Димитрија Туцовића 52, са назнаком: *За јавну расправу о Нацрту одлуке о буџету града Ужица за 2024. годину*. Градска управа за финансије града Ужица (особа за контакт - Ана Јовановић, аналитичар буџета) била је надлежна за давање информација у вези са областима на коју се односио предложени Нацрт одлуке о буџету града Ужица за 2024. годину.

**Током процеса јавне расправе прикупљено је 25 предлога (путем мејла 3 и на отвореном састанку 22).**

**Отворени састанак у оквиру јавне расправе**

Дана, 07. децембра 2023. године, у Великој сали Градске куће, са почетком у 13 часова, одржан је састанак у оквиру јавне расправе о Нацрту одлуке о буџету Града Ужица за 2024. годину.

Састанку је присуствовало 75 особа. Поред грађана, састанку су присуствовали представници месних заједница (6) представници удружења (4), представници медија (1), представници школа (6) и ученици средњих школа, представници Канцеларије за младе.

Нацрт одлуке о буџету града Ужица за 2024. годину са инвестиционим делом представљали су Градоначелница Др Јелена Раковић Радивојевић, Заменик Градоначелнице Драгољуб Стојадиновић, Градски већник за буџет и финансије Миодраг Петковић, Начелница управе за финансије Мирјана Дрндаревић, руководилац одељења буџета Ана Јовановић. Такође, били су присутни Помоћница градоначелнице Мирјана Дрндаревић, Градски већници Владимир Синђелић (месне заједнице), Ратко Трмчић (друштвене делатности), Срђан Недељковић (јавна предузећа) и Слободан Кузмановић (привреда и пољопривреда), директор ЈП „Ужице развој” Милош Миливојевић.

Састанак су отворили и образложили нацрт буџета за 2024. годину Градоначелница Др Јелена Раковић Радивојевић и Заменик Градоначелнице Драгољуб Стојадиновић. Образложени су буџетски приоритети, капиталне инвестиције уз позив свим учесницима да дају предлоге, како би се додатно унапредио нацрт одлуке у циљу што бољег задовољења потреба грађана, привреде, удружења и других заинтересованих страна.

Члан градског већа Миодраг Петковић је детаљније образложио предлог нацрта одлуке, процес консултација пре израде нацрта, ефекте консултативног процеса на предложени нацрт буџета и дефинисане приоритете, програме, пројекте и капиталне инвестиције од стране грађана, месних заједница, удружења, младих, осетљивих група и др. Образложени су предлози Одлуке о утврђивању прихода који припадају Граду, односно Градској општини Севојно у 2024. години, Одлука о локалним комуналним таксама.

Након тога се приступило јавној расправи, предлагању, коментарима, сугестијама и питањима учесника у јавној расправи.

У јавној расправи је активно учествовало 15 особа (предлози, коментари, сугестије и питања), и то: Марко Радојичић, МЗ Стапари (3 предлога); Богдан Алексић, грађанин, МЗ Царина (3 предлога); Велимир Шуњеварић, МЗ Злакуса (2 предлога); Весна Аћимовић Панић, професорка Уметничке школе (1 предлог); Ива Мићић, ученица Ужичке гимназије (1 предлог); Професорка Ужичке гимназије (1 предлог); Тијана Пантелић, ученица Ужичке гимназије (1 предлог); Милка Хобетко, новинарка, „Радио Луна” (3 предлога); Кристијан Николић, ученик Техничке школе (2 предлога); Тања Ђуровић, ученица Техничке школе (1 предлог); Мирослав Ћосовић, МЗ Липа (1 предлог); Данијела Ђедовић,ученица Ужичке гимназије (1 предлог и 1 питање); Ученица Техничке школе Радоје Љубичић (2 предлога); Мирослав Познановић, директор Медицинске школе (1 предлог).

Током састанка је дат детаљан и највећи део одговора на предлоге, а након завршетка јавне расправе и консултација са стручним службама комплетирани су сви одговори на предлоге пристигле током јавне расправе (мејлом и на отвореном састанку) и приказани су у наредном прегледу, по редоследу пристизања, тј. предлагања. У зависности од садржине, карактера, могућности спровођења, износа потребних средстава и других битних елемената додељени су следећи статуси предлозима (26) од стране предлагача буџета: *предлог већ планиран (12), предлог прихваћен (2), условно прихваћен (1), потребно прикупити додатне информације (11)*. Такође, дато је и образложење одговора.

Састанак је завршен у 14.20 часова.

***Сумарни преглед прикупљених предлога током јавне расправе, са одговорима и образложењем одговора***

|  |  |  |
| --- | --- | --- |
| **Подносилац/Начин достављања** | **Предлог** | **Одговор и образложење** |
| Марко Радојичић, МЗ Стапари  *Отворени састанак* | Већи буџет за месне заједнице | *Предлог већ планиран*  Град је нацртом буџета планирао већи буџет за месне заједнице у 2024. години у односу на 2023. годину (о приоритетима одлучују Савети МЗ). Предвиђена су и већа средства у односу на основни буџет за 2023. годину за текуће поправке и одржавање путева, као и средства на позицији удруживања са грађанима. Планирана су средства за даље ширење водовоне мреже у сеоском подручју. Планирана су улагања у сеоске школе, пројекте уређења села, игралишта у селима. Део буџета за субвенције у пољопривреди је увећан. |
| Марко Радојичић, МЗ Стапари  *Отворени састанак* | Улагање у Стапарску бању и клисуру реке Ђетиње | *Предлог већ планиран*  Нацртом буџета су планирана средства од 15 милиона динара за путну инфраструктуру у Стапарској бањи. Такође предвиђена су средства за наставак улагања у клисури реке Ђетиње. |
| Марко Радојичић, МЗ Стапари  *Отворени састанак* | Аеродром Поникве и приступни путеви | *Потребно прикупити додатне информације*  Инвестиције и наставак даљих улагања везаних за аеродром Поникве су у надлежности Републике. Представници надлежних служби ће прикупити додатне информације везане за ово питање и дати прецизнији одговор у наредном периоду. |
| Богдан Алексић, грађанин, МЗ Царина  *Отворени састанак* | Дечије игралиште на Марином брегу | *Условно прихваћен*  Нацртом су планирана средстава у партиципативном делу буџета у оквиру којих је могуће реализовати наведени предлог уз испуњење неопходних услова и критеријума, дефинисаних Одлуком и наредним Јавним позивом (у 2024. години) за релизацију „малих” грађанских пројеката („Удружимо се”). Потребно је да предлагач са неформалном групом грађана поднесе предлог на наредном Јавном позиву, у складу са дефинисаним условима и критеријумима. |
| Богдан Алексић, грађанин, МЗ Царина  *Отворени састанак* | Регулисање и уређење улаза из „Ерске” у „Немањину” улицу | *Потребно прикупити додатне информације*  Представници надлежних служби ће анализирати предлог, потребну документацију, пројектну документацију, питања имовинско-правних односа, вредност инвестиција и др. па ће дати прецизнији одговор на предлог и евентуалну динамику реализације. |
| Богдан Алексић, грађанин, МЗ Царина  *Отворени састанак* | Регулисање саобраћаја у улици „Жупана Брајана” | *Потребно прикупити додатне информације*  Представници надлежних служби ће анализирати предлог, потребну документацију, пројектну документацију, питања имовинско-правних односа, вредност инвестиција и др. па ће дати прецизнији одговор на предлог и евентуалну динамику реализације. |
| Велимир Шуњеварић, МЗ Злакуса  *Отворени састанак* | Изградња вртића у „Злакуси” | *Потребно прикупити додатне информације*  Град планира уређење простора за потребе вртића у Злакуси. У току је израда пројектне документације, неопходне анализе и припреме. Након добијана грађевинске дозволе одредиће се прецизна динамика реализације наведеног пројекта, о чему ће предлагач бити детаљно информисан. |
| Велимир Шуњеварић, МЗ Злакуса  *Отворени састанак* | Регулисање „Шуњеварића потока” | *Потребно прикупити додатне информације*  У току је анализа пројектне документације након чега ће се одредити прецизна динамика реализације наведеног пројекта, тј. извођења радова, о чему ће предлагач бити детаљно информисан. |
| Весна Аћимовић Панић,  Професорка „Уметничке школе”  *Отворени састанак* | Изградња зграде „Уметничке школе” | *Потребно прикупити додатне информације*  Планом развоја Града Ужица је планирано обезбеђивање простора за потребе „Уметничке школе”. Након завршетка неопходних анализа, имајући у виду потребну пројектну документацију, вредности инветиције и изворе финансирања, надлежне службе ће дати прецизнији одговор предлагачу о динамици реализације пројекта . |
| Ива Мићић, ученица Ужичке гимназије  *Отворени састанак* | Уређење простора Гимназије, лабораторија, финансирање такмичења и награде за ученике | *Предлог већ планиран*  Нацртом буџетаје планирано финансирање материјалних трошкова школа што подразумева и део инвестиционх трошкова. Такође, планирана су и додатна средствау партиципативном делу буџета из којих је такође могуће додатно опремити простор школа. Опредељена је позиција намењена стипендирању најбољих ученика (износи се сваке године увећавају). У складу са реализацијом буџета могућа су додатна издвајања по овим основима. |
| Професорка из Гимназије  *Отворени састанак* | Фискултурна сала Гимназије | *Потребно прикупити додатне информације*  Представници надлежних служби ће анализирати предлог, потребну документацију, пројектну документацију, вредност инвестиција, изворе финансирања и др., па ће дати прецизнији одговор на предлог и евентуалну динамику реализације. |
| Тијана Пантелић, ученица Ужичке гимназије  *Отворени састанак* | Фискултурна сала Гимназије | *Потребно прикупити додатне информације*  Представници надлежних служби ће анализирати предлог, потребну документацију, пројектну документацију, вредност инвестиција, изворе финансирања и др., па ће дати прецизнији одговор на предлог и евентуалну динамику реализације. |
| Милка Хобетко, новинарка, „Радио Луна”  *Отворени састанак* | Фискултурна сала ОШ „Прва основна школа Краља Петра II” | *Потребно прикупити додатне информације*  Постоји грађевинска дозвола, након обезбеђивања неопходних средстава и након завршетка актуелне фазе реконструкције школе, даће се прецизнији одговор на предлог и евентуалну динамику реализације. |
| Милка Хобетко, новинарка, „Радио Луна”  *Отворени састанак* | Поновно отварање старе хидроцентале на Ђетињи „Под градом” за посетиоце, грађане | *Предлог већ планиран*  Град је у сарадњи са Министарством рударства и енергетике и Министарством културе, као и констултација са руководством „Обновљивих извора”упутио допис/захтев за добијање одобрења и управљања хидроцентралом, ради отварања за грађане, туристе и одржавање манифестација у наредној години. До сада је Хидроцентрала отварана за најављене посете. Очекује се позитивно решење по предметном захтеву у најскоријем року. |
| Милка Хобетко, новинарка, „Радио Луна”  *Отворени састанак* | Котларница „Међај” | *Предлог већ планиран*  Пројетно техничка документација за котларницу је завршена, добијена је и грађевинска дозвола. Очекује се да ће средства бити обезбеђена од стране Министарства за заштиту животне средине, уз учешће Града. |
| Кристијан Николић, ученик „Техничке школе”  *Отворени састанак* | Улагање у тврђаву „Стари град” | *Предлог већ планиран*  Наставак улагања у тврђаву „Стари град” је планиран нацртом буџета за 2024. годину, као један од приоритета. Поред наставка улагања у реконструкцију (90 мил. дин.), планираних улагања у мост који спаја тврђаву са регионалном саобраћајницом, планиран је инфо пулт (21 мил.дин.). Поред буџетских средстава обезбеђени су и други извори финансирања, тј. подршка од стране државе и међународних фондова. |
| Кристијан Николић, ученик „Техничке школе”  *Отворени састанак* | Уређење купалишта на „Плажи” | *Предлог већ планиран*  Нацртом буџета су планиране даље активности и улагања на локацији „Градске плаже” и то у износу од 7 милиона динара. |
| Тања Ђуровић, ученица „Техничке школе” | Уређење степеништа на објекту школе (са обе стране) | *Предлог прихваћен*  Нацртом буџета су планиране буџетске позиције које омогућавају уређење предметних степеништа. Град је већ предузео припремне активности за реконструкцију улаза (степеништа) са стране Цркве, на иницијативу професора и запослених Академије Западна Србија. |
| Мирослав Ћосовић, МЗ Липа  *Отворени састанак* | Нова паркинг места у граду | *Предлог већ планиран*  Поред повећања броја паркинг места у протеклом периоду, уважавајући чињеницу о већем броју недостајућих паркинг места, Град предузима активности на повећању броја паркинг места при реконструкцији улица и уређења јавних простора. Такође, у нацрту буџета је планирана позиција од 10 милиона динара за ове намене, уз наставак активности на даљем повећању броја паркинг места и на алтернативне начине. |
| Данијела Ђедовић, ученица Ужичке гимназије  *Отворени састанак* | Већа издвајања за Црвени крст Ужице; Питање везано за планиране рачуне е. енергије - јавна расвета | *Предлог већ планиран*  Издвајања из градског буџета намењена за активности које спроводи Црвени крст Ужице се континуирано увећавају из године у годину. Нацртом буџета за 2024. годину је додатно увећано издвајање на 14 милиона динара (првим буџетом за 2023. годину ово издвајање је било 12 милиона динара). Поред редовних издвајања, у току је реализација пројекта из партиципативног дела буџета (4 милиона динара) везаног за безбедност ученика у саобраћају у простору Црвеног крста Ужице. Буџетом за 2024. годину су планираних трошки е.е. за јавну расвету од 100 милиона динара. |
| Ученица „Техничке школе”  *Отворени састанак* | Унапређење практичне наставе у школама | *Предлог већ планиран*  Одвијање практичне наставе у школама у највећој мери је дефинисано законодавством, прописима и праксом у предметној области. Чињеницу је да Техничка школа предњачи на пољу дуалног образовања у Србији. Град Ужице, Техничка школа и Канцеларија за дуално образовање и национални оквир квалифиикација потписали су споразум о пословно-техничкој сарадњи којим се предвиђа оснивање Регионалног тренинг центра за дуално образовање. Инвестиција вредности 3,5 милиона евра је предвиђена у објекту Старе касарне Крчагово. |
| Ученица „Техничке школе”  *Отворени састанак* | Улагање у Народно позориште Ужице | *Предлог већ планиран*  У протеклом периоду рађенаје енергетска санација објекта Позоришта. Тренутно се завршавају радови на постављању гасног генератора. У току је израда пројектно-техничке документације з а реконструкцију машинских инсталација. Буџет позоришта намењен функционисању и спровођењу програма јеувећан, посебно у делу програма који се односе на Престоницу културе. |
| Мирослав Познановић, директор Медицинске школе  *Отворени састанак* | Уређење спортског игралиштакод Медицинске школе | *Предлог прихваћен*  Нацртом буџета су планирана средства (буџетска позиција) за реконструкцију спортских игралишта па је могуће извршити уређење предметног игралишта, након коначне процене и анализе неопходних улагања, у складу са реалним буџетским могућностима. |
| Марко Радојичић, МЗ Стапари  *електронски (мејл)* | Санирање крова на згради Дома културе у Стапарима | *Потребно прикупити додатне информације*  Имају у виду стање зграде и обим радова потребно је прикупити додатне информације и израдити пројектно-техничку документацију, па ће се након тога доставити детаљанија информација, а имајућ у виду потребнаулагања. |
| Милован Милић, МЗ Луново Село  *Електронски (мејл)* | Поправка макадамског пута Трешњица-Пониковица у МЗ Луново Село | *Предлог већ планиран*  Нацртом буџета је планирана позиција у оквиру које ће се радити поправка макадамског пута Трешњиц-Пониковица у МЗ Луново Село. Надлежне градске службе ће у 2024. години спровести одговарајуће поступке ради реализације наведеног. |
| Наташа Анђић, секретарУдружења глувих и наглувих Златиборског округа Ужице  *Електронски (мејл)* | Ангажовање преводиоца на знаковни језик са сталним радним местом | *Потребно прикупити додатне информације*  Представници надлежних служби ће анализирати предлог, формално-правна питања, и др., па ће дати прецизнији одговор предлагачу. |

Након спроведеног свеобухватног процеса консултација у поступку припреме буџета са представницима месних заједница, удружења, младих, представника осетљивих група, организација у области социјалне политике, припремљен је нацрт буџета који је укључио, поред обавезних елемената у оквиру прописаних и дефинисаних надлежности, приоритетне потребе грађана, привреде, удружења, месних заједница и других актера у буџетском процесу, а у складу са реалним и расположивим буџетским оквиром. Процес јавне расправе је додатно унапредио планирану буџетску потрошњу у смислу уважавања, прихватања и разматрања истакнутих предлога ради бољег задовољења потреба грађана и других актера. Приоритети, ставови, мишљења, пројекти и активности предложени у поступку консултација и јавне расправе драгоцен су извор за даље планирање буџетских политика. Буџетски приоритети и прикупљени појединачни предлози биће предмет даљег разматрања надлежних служби, основ за даље планирање буџетских политика, развојних докумената, секторских докумената, акционих и планова активности.

**ГРАДСКА УПРАВА ЗА ФИНАНСИЈЕ**